als_Latn dik_Latn tur_Latn
Prokuroria e Beratit ka bërë të mundur zbardhjen e një vrasje të ndodhur në vitin 1997, çka ka arritur të zbulojë autorin e vrasjes , i cili njëkohësisht është shpallur fajtor dhe dënuar ditën e djeshme nga gjykata me 12 vjet burg. Burime zyrtare nga Prokuroria e Beratit kanë bërë me dije se është arrirë të provohet se shtetasi Bashkim None, në 15 prill 1997, ka vrarë me armë zjarri shtetasin Hasan Shallari, i cili atë kohë ka qenë 21 vjeç, si dhe ka plagosur shtetasit Altin Zhuri dhe Jaçe Hajdari. Të njëjtat burime kanë bërë me dije se ngjarja për të cilën është shpallur fajtor shtetasi None, ka ndodhur në lagjen “11 Janari”, në Kuçovë, ku autori Bashkim None me Festim Jashallari (vdekur në vitin 1999) ndalonin çdo makinë që kalonte pranë një lokali ku qëndronin këta dy persona dhe i kërkonin para për të vijuar rrugën nga Berati drejt Kuçovës. Viktima Shallari, si edhe të plagosurit Zhuri dhe Hajdari, pasditen e datës 15 prill 1997 kalonin me furgon në këtë rrugë dhe nuk i ndaluan dy personave që kërkonin pagesën për vijimin e rrugëtimit. Fakti që furgoni nuk është ndaluar, ka nxitur dy autorët, None dhe Jashallari që të qëllonin me armë zjarri në drejtim të furgonit. Për pasojë, nga goditjet me armë, erdhën pasojat me një të vdekur dhe dy të plagosur.
Hetimet
Prokuroria e Beratit ka bërë me dije se për këtë çështje hetimi ka pasur vështirësi specifike, pasi në kohën kur ka ndodhur ngjarja, ka qenë shumë e vështirë dokumentimi dhe identifikimi i autorëve. Pas rikthimit në funksion të institucioneve shtetërore, të cilat pezulluan veprimtarinë pas ngjarjeve të vitit 1997, prokuroria e Kuçovës në atë kohë filloi hetimet edhe për këtë ngjarje. Më 19 prill 1999, hetimi është pezulluar për mosnjohje të autorëve. Po ashtu, hetimi është rifilluar në datë 30 janar 2003 dhe është pezulluar më datë 18 dhjetor 2003. Prokuroria thekson se më date 13 mars 2012 ka rifilluar hetimi, ku janë pyetur familjarët, janë kryer zhvarrimet e viktimave, ekspertimet-mjekoligjor të kufomave, ekspertimet balistike etj. Autor i kësaj vepre penale rezultoi shtetasi Bashkim None. Më datë 21 janar 2014, Prokuroria Berat bën me dije se nxori urdhër-ndalimi për shtetasin Bashkim None. Ndërkohë, mësohet se më datë 26 maj 2014 është dërguar për gjykim ky procedim penal me të pandehur Bashkim None për veprën penale të “Vrasjes me dashje”, parashikuar nga neni 76 i Kodit Penal dhe “Vrasje me dashje”, mbetur në tentativë parashikuar nga neni 76 dhe 22 i Kodit Penal. Procesi i gjykimit u zhvillua me gjykim të zakonshëm, si dhe mësohet se ka qenë shumë i vështirë për arsye se i dëmtuari Altin Zhuri nuk dëshmoi të vërtetën, dhe po kështu familjarët e viktimës Hasan Shallari ndryshuan pjesërisht dëshminë, me atë çka kishin deklaruar më përpara në polici. Por, pavarësisht kësaj, nga ana e Prokurorisë së Beratit ishin siguruar prova të tjera, të cilat provonin autorësinë e shtetasit None. Në konkluzionet përfundimtare, Prokuroria kërkoi që për vrasjen e shtetasit Hasan Shallari të dënohej me 18 vjet burgim, ndërsa për vrasje në tentativë të shtetasve Zhuri dhe Hajdari të dënohej me 12 vjet burgim. Në bashkim të dënimeve, Prokuroria kërkoi dënimin maksimal e ligjit të kohës, me 25 vjet burgim. Xhentila GJOSHI
Sunday, March 15, 2015 - 08:03
als_Latn als_Latn als_Latn eng_Latn